**ELŐTERJESZTÉS**

Kup Önkormányzat Képviselő-testületének 2019. május 27-i ülésére

**Tárgy: Átfogó értékelés az Önkormányzat gyermekjóléti és gyermekvédelmi feladatainak ellátásáról**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 96. § (6) bekezdése szerint a települési önkormányzat a gyermekjóléti és gyermekvédelmi feladatainak ellátásáról minden év május 31-ig átfogó értékelést készít, amelyet a Képviselő-testület megtárgyal.

A gyermekjóléti és gyermekvédelmi beszámoló tartalmi követelményét a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet 10. számú melléklete tartalmazza.

A Gyvt. 96.§ (6) bekezdése szerint az értékelést - települési önkormányzat esetén a képviselő-testület általi megtárgyalást követően - meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.

A gyermekek védelme a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység.

A gyermekvédelmi rendszer működtetése állami és önkormányzati feladat. A gyermekek védelmét pénzbeli, természetbeni ellátásokkal, személyes gondoskodást nyújtó gyermekjóléti alapellátásokkal biztosítja az önkormányzat.

**Átfogó értékelés az Önkormányzat gyermekjóléti és gyermekvédelmi feladatainak ellátásáról**

**1. A település demográfiai mutatói (különös tekintettel a 0-18 éves korosztály adataira):**

A település állandó lakosainak száma 2018. január 1. napján 469 fő.

A népesség korcsoportonkénti megoszlása a következő:

|  |  |
| --- | --- |
| **Korcsoport** | **fő** |
| 0-3 éves | 17 |
| 4-7 éves | 12 |
| 8-14 éves | 44 |
| 15-18 éves | 24 |
| 19-62 éves | 297 |
| 63-feletti | 75 |
| **Összesen:** | **469** |

A 0-18 év közötti korosztály létszáma 97 fő.

Az előző évi adatokkal összehasonlítva nem történt változás.

**2. Az önkormányzat által nyújtott pénzbeli, természetbeni ellátások biztosítása**

A **rendszeres gyermekvédelmi kedvezményre** való jogosultság megállapításának célja annak igazolása, hogy a gyermek szociális helyzete alapján jogosult a Gyvt. 19. § (1) bekezdésében meghatározott kedvezmények és természetbeni támogatások igénybevételére. A gyermek rendszeres gyermekvédelmi kedvezményre való jogosultságát a települési önkormányzat jegyzője állapítja meg.

Kup községben 2018. évben 12 fő rendszeres gyermekvédelmi kedvezményben részesülő gyermek volt: ebből 6 év alatti 3 fő, 7-13 éves 6 fő, 14-17 éves 3 fő, 18 év feletti nem volt.

Erzsébet utalvány formájában összesen 132 ezer forint összegben részesültek támogatásban a fenti családokban élő gyermekek után a szülők, augusztusban és novemberben.

Az önkormányzat az oktatási tanévkezdéssel járó anyagi terhek enyhítésére évi egyszeri alkalommal jövedelmi viszonyokra tekintett nélkül iskolakezdési támogatást nyújt az óvodai ellátást igénybevevő, illetve nappali tagozatos tanulók szülőinek vagy törvényes képviselőinek részére. Az Önkormányzat a támogatást készpénz formájában biztosította. 2018. évben az óvodások után 5.000 Ft/fő, általános és középiskolások és nappali tagozatok felsőfoku tanulmányt folytatók után 10.000 Ft.

Az Önkormányzat a Gyvt. 21/C. § (1) bekezdésének a) pontja alapján szünidei gyermekétkeztetés keretében a szülő, törvényes képviselő kérelmére a déli meleg főétkezést a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére ingyenesen biztosít a tavaszi, a nyári, az őszi és a téli szünetekben.

Az Önkormányzat a szünidei étkeztetést az őszi, téli és tavaszi szünetben a tanév rendjéhez igazodóan szünetenként az adott tanítási szünet időtartamára eső valamennyi munkanapon, illetve a nyári szünet valamennyi munkanapján köteles megszervezni.

Kup községben 2018.évben a szünidei gyermekétkeztetést 1 család vette igénybe, 2 gyermek után.

Az intézményi gyermekétkeztetést a jogszabályban meghatározott kedvezményekkel biztosítjuk:

- az **intézményi térítési díj 50%-os normatív kedvezményével kell biztosítani**

*a)* az 1-8. évfolyamon felül nappali rendszerű iskolai oktatásban részt vevő tanuló számára, ha rendszeres gyermekvédelmi kedvezményben részesül;

*b)* az 1-8. és az azon felüli évfolyamon nappali rendszerű iskolai oktatásban részt vevő tanuló számára, ha olyan családban él, amelyben három vagy több gyermeket nevelnek, feltéve, hogy az (1) bekezdés *b)* pont *ba)* alpontja alapján a tanuló nem részesül ingyenes intézményi gyermekétkeztetésben;

*c)* az (1) bekezdés *a), b)* és *d)* pontja szerinti életkorú, tartósan beteg vagy fogyatékos gyermek számára, feltéve, hogy az (1) bekezdés alapján a gyermek nem részesül ingyenes intézményi gyermekétkeztetésben.

A községben lévő gyermekek a helyi Vadrózsa Német Nemzetiségi Óvodában, illetve a Pápakovácsi Kastély Német Nemzetiségi Nyelvoktató Általános Iskolában veszik igénybe az ellátást.

Az önkormányzat csatlakozott a Bursa Hungarica Felsőoktatási Önkormányzati Ösztöndíjpályázathoz.

2018. évben senki nem nyújtott be támogatást az ösztöndíjpályázatra.

**3. Az önkormányzat által biztosított személyes gondoskodást nyújtó ellátások**

A szociális igazgatásról és szociális ellátásokról szóló 1993. évi III. törvény (a továbbiakban: Szt.) és a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 2016. január 1. napján hatályba lépő rendelkezései által új ellátási forma jött létre, a család – és gyermekjóléti szolgáltatás, amely a gyermekjóléti szolgáltatás és a családsegítés teljes integrációja jött létre. Ezzel egyidejűleg létrejöttek a járási székhelyeken megalakultak a család-és gyermekjóléti központok.

A gyermekjóléti szolgáltatás olyan, a gyermek érdekeit védő speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését.

A gyermekjóléti szolgáltatás a családsegítéssel egy szolgáltató - a család- és gyermekjóléti szolgálat (a továbbiakban: gyermekjóléti szolgálat) - keretében működtethető. A gyermekjóléti szolgálat ellátja a Gyvt. 39. § és a (2) bekezdés szerinti gyermekjóléti szolgáltatási feladatokat, valamint a családsegítés Szt. 64. § (4) bekezdése szerinti feladatait.

Az Önkormányzat a család-és gyermekjóléti szolgáltatás feladatait a Pápakörnyéki Önkormányzatok Feladatellátó Társulás Családsegítő és Gyermekjóléti Szolgálata keretében látja el.

Tevékenységükről a beszámoló az előterjesztés melléklete.

**A gyermekek napközbeni ellátásának, gyermekek átmeneti gondozásának biztosítása**

## A gyermekek napközbeni ellátásának biztosítása a Vadrózsa Német Nemzetiségi Óvodában történik.

**4. Szakmai ellenőrzések**

A Veszprém Megyei Kormányhivatal 2018. évben a rendszeres gyermekvédelmi kedvezmények megállapításával, felülvizsgálatával kapcsolatban végzett ellenőrzést.

A kért adatszolgáltatásokat a felügyeleti szerv részére rendszeresen teljesítettük.

**5. Jövőre vonatkozó javaslatok**

A gyermekek védelme vonatkozásában a jövőre vonatkozó céloknak, elképzeléseknek arra kell irányulniuk, hogy a község megfelelő környezeti feltételeket teremtsen a feltörekvő fiatal korosztály számára, ahol otthonosan érzik magukat, ahol kiszámíthatóak az életviszonyaik, ahol problémák esetén szakértő segítséget találnak azok megoldásához, és ahol felkészülhetnek a felelősen élő és cselekvő magyar állampolgárként való életükre.

Kiemelten fontos a prevenciós tevékenység a hátrányokkal küzdő iskoláskorú gyermekek, fiatalok és családjaik számára szülői szerepet erősítő, családi konfliktusokat rendező, a családi kohéziót erősítő, valamint az oktatási rendszeren kívüli integrációs, prevenciós programok, felvilágosító, tájékoztató jellegű előadások lebonyolítása.

Ehhez továbbra is együtt kell, hogy működjenek a különböző szakterületek gyermekekkel foglalkozó szakemberei, hiszen egymás szakmai kompetenciáit felhasználva valósulhat meg a gyermekvédelmi rendszer gyors, pontos, hatékony és kiszámítható módon történő működése.

**6. Bűnmegelőzési program**

Az Önkormányzat 2015. augusztus 6-i ülésén fogadta el a 26/2015. KT határozatával a település bűnmegelőzési koncepcióját. A koncepció bemutatja, elemzi a település helyzetét, meghatározza a jövőképet a közbiztonságról, felsorolja a prioritásokat, illetve az ezekre vonatkozó intézkedési terveket.

2018. évben bűncselekményt elkövetett gyermekkorúról, illetve fiatalkorúról nem volt tudomásunk.

**7. Civil szervezetek részvétele**

A településen a Kupi Malom Alapítvány működik, céljaiban szerepel – és tevékenyen részt is vesz – a helyi rendezvények támogatásában, így a gyermekek részére tartott rendezvényeken is, mint gyermeknap, anyák napi, húsvéti vagy karácsonyi kézműves játszóház.

Kérem, hogy a Képviselő-testület az önkormányzat 2018. évi gyermekjóléti és gyermekvédelmi feladatainak ellátásáról szóló átfogó értékelést a fentieknek megfelelően fogadja el.

Kup 2019. május 20..

Hiér Judit

polgármester

**Határozati javaslat**

Pápakovácsi Község Önkormányzatának Képviselő – testülete az önkormányzat 2018. évi gyermekjóléti és gyermekvédelmi feladatainak ellátásáról szóló átfogó értékelést elfogadja.

Felhívja a képviselő-testület az aljegyző figyelmét, hogy a beszámolókat a Veszprém Megyei Kormányhivatal Szociális és Gyámügyi Osztálya részére küldje meg.

**Felelős:** jegyző

**Határidő:** 2019. május 31.